Νισεφόρ Σολιό

Βιογραφία

Γεννήθηκε στις 29 Νοεμβρίου 1934. Σπούδασε Νομικά και Οικονομικά στο Πανεπιστήμιο του Παρισιού. Επιστρέφοντας στη Δαχομέη, όπως ονομαζόταν τότε το Μπενίν, ανέλαβε διάφορες θέσεις στο υπουργείο Οικονομικών. Έπειτα από το πραξικόπημα του 1972 που έφερε στην εξουσία το Ματιέ Κερεκού, έφυγε από τη χώρα και ανέλαβε διάφορες θέσεις σε διεθνείς οργανισμούς όπως το Διεθνές Νομισματικό Ταμείο και η Παγκόσμια Τράπεζα. Είναι παντρεμένος με τη Ροζίν Σολιό, ιδρύτρια του κόμματος που ηγείται ο ίδιος σήμερα.

Πρωθυπουργία

Στα τέλη της δεκαετίας του ‘ 80, για να αντιμετωπίσει την οικονομική κρίση, η κυβέρνηση του Κερέκου αποφάσισε τη διεξαγωγή εθνικής συνδιάσκεψης, με σκοπό τη μετάβαση της χώρας σε ένα πολυκομματικό δημοκρατικό καθεστώς. Η συνδιάσκεψη όρισε προσωρινό πρωθυπουργό το Σολιό, ο οποίος ανέλαβε καθήκοντα στις 12 Μαρτίου του 1990. Η συνδιάσκεψη αποφάσισε τη σύνταξη Συντάγματος, το οποίο εγκρίθηκε με μεγάλη πλειοψηφία σε δημοψήφισμα, στις 2 Δεκεμβρίου του 1990.

Πρόεδρος

Στις πρώτες προεδρικές εκλογές στις οποίες έλαβαν μέρος και άλλα κόμματα εκτός από το απολυταρχικό του Κερέκου, που διεξήχθησαν στις 10 Μαρτίου του 1991, ο Σολιό έλαβε το 36,31% των ψήφων στον πρώτο γύρο και αναμετρήθηκε στον τελικό γύρο στις 24 Μαρτίου με τον Κερέκου. Ο Σολιό κέρδισε τις εκλογές με ισχυρή πλειοψηφία, λαμβάνοντας 67,73% των ψήφων. Ορκίστηκε πρόεδρος στις 4 Απριλίου του 1991.
Το 1992 η σύζυγός του, Ροζίν, ίδρυσε το Κόμμα για την Αναγέννηση του Μπενίν (PRB ή RB). Ο σύζυγός της ορίστηκε αρχηγός του κόμματος αυτού το 1994.
Ο πρόεδρος Σολιό ηγήθηκε της αντιπροσωπείας του Μπενίν στο Τόκιο το 1993, κατά τη διεξαγωγή της πρώτης διεθνούς διάσκεψης για την ανάπτυξη της Αφρικής.
Στη διάρκεια της προεδρίας του, ο πρόεδρος Σολιό αναγκάστηκε να λάβει αυστηρά οικονομικά μέτρα, που οδήγησαν στη μείωση της δημοτικότητάς του. Ωστόσο, η κυβέρνησή του επαινέθηκε για το σεβασμό στα ανθρώπινα δικαιώματα και στις δημοκρατικές αξίες.

Εκλογική ήττα και μετέπειτα πορεία

Στις προεδρικές εκλογές του 1996, ο Σολιό προηγήθηκε ξανά στον πρώτο γύρο, ηττήθηκε όμως από τον Κερέκου στον τελικό γύρο (με 47,51% των ψήφων). Ο Σολιό έκανε λόγο για εκλογική νοθεία, ωστόσο το Συνταγματικό Δικαστήριο επικύρωσε τα αποτελέσματα των εκλογών.
Το 2001 ήρθε δεύτερος στις προεδρικές εκλογές εκείνης της χρονιάς, με το 27,12% των ψήφων στον πρώτο γύρο. Αρνήθηκε όμως να μετάσχει στον τελικό γύρο αν και πληρούσε τις προϋποθέσεις. Αποσύρθηκε από το δεύτερο γύρο και επικαλέστηκε ατασθαλίες. Έτσι, ο Κερέκου επανεξελέγη άνετα για μία ακόμη θητεία. Ο Σολιό δεν κατήλθε ξανά υποψήφιος για το προεδρικό αξίωμα, λόγω του ορίου ηλικίας (70 έτη). Αντί αυτού, ο γιος του , Λεχάντι, ήταν υποψήφιος στις προεδρικές εκλογές του 2006 με το Κόμμα Αναγέννησης. Ο Λεχάντι ήρθε 4ος στις εκλογές με 8,44% των ψήφων. Ένας ακόμα γιος του, ο Γκανιό, επίσης ήταν υποψήφιος στις ίδιες εκλογές, ωστόσο έλαβε μόνο γύρω στο 0,17% των ψήφων.
Ο Νισεφόρ Σολιό και το κόμμα RB κέρδισαν στις δημοτικές εκλογές τον Δεκέμβριο του 2002 και τον Ιανουάριο του 2003 στην Κοτονού. Ο Σολιό κέρδισε στις εκλογές αυτές τον υποψήφιο της κυβέρνησης και στις 13 Φεβρουαρίου του 2003 εξελέγη από το συμβούλιο της πόλης δήμαρχος, εξασφαλίζοντας τους 41 επί συνόλου 45 συμβούλων. Πρώτο μέλημά του ήταν η μείωση της ρύπανσης. Τον Απρίλιο του 2008 εξελέγη στις τοπικές εκλογές ως σύμβουλος και στις 3 Ιουνίου του 2008 επανεξελέγη με 48 ψήφους υπέρ και μία αποχή δήμαρχος της Κοτονού.
Τον διαδέχθηκε στη δημαρχία της Κοτονού ο γιος του, Λεαντί Σολιό, στις 14 Αυγούστου 2015.